སྤྱིར་ཁ་སར་ཞེས་པ་ནི་ཁམས་ཀྱི་དགོན་སྡེ་ཐོག་མ་དཔལ་རྒྱལ་བ་ཀཿཐོག་པའི་བླ་ཆེན་ནམ།སྔ་འགྱུར་སྙིང་མའི་ཡོངས་གྲགས་ཀྱི་སྐྱེས་ཆེན་དམ་པ་དྲི་མེད་ཞིང་སྐྱོང་མགོན་པོའི་སྐུ་སྐྱེ་བཞི་པ།རིག་འཛིན་འཇིག་མེད་གླིང་པ་སོགས་སྐྱེས་ཆེན་མང་པོས་བཀའ་ཡིས་ཡང་ཡང་བསྔགས་པའི་ཞིང་སྐྱོང་རིག་འཛིན་འཇིག་མེད་མགོན་པོའི་གདུང་རྒྱུད་ལ་ཟེར་ཞིང་།དེ་ལ་ཁ་སར་ཚང་ཟེར་བའི་རྒྱུ་མཚན་ནི་ཀཿཐོག་དགོན་པ་ཀཿཡིག་ལྟ་བུའི་གནས་སུ་ཆགས་པས་ཀཿཐོག་ཅེས་བྱ་ཞིང་།རྒྱལ་བ་ཀཿཐོག་པའི་བསྟན་འཛིན་སྐྱེས་བུ་གང་མང་གདུང་རྒྱུད་འདི་ཚང་ལ་འཁྲུངས་པས་ཕྱི་རྟེན་ཀ་དང་།ནང་གི་བརྟེན་པར་ཁ་ཞེས་གསལ་བྱེད་ཀྱི་གོ་རིམ་ལྟར་བཏགས་པའམ།ཀཿཡི་ཐོག་ཏུ་དགོན་སྡེ་ཆགས་ཤིང་བསྟན་འཛིན་སྐྱེས་བུ་འཁྲུངས་སར་ཁ་སར་ཚང་ཞེས་བཏགས་པ་ཡིན་ལ།མིང་དེ་ཀཿཐོག་པའི་སྐྱེས་མཆོག་དམ་པ་དྲུང་ནམ་མཁའ་རྒྱ་མཚོ་མཆོག་གིས་རྟེན་འབྲེལ་ཁྱད་པར་ཅན་དང་དགོས་པ་བླ་ན་མེད་པར་དགོངས་ནས་བཏགས་པར་གྲགས།ཁྱིམ་རྒྱུད་འདི་རུ་ཐུན་མོང་ཐུན་མིན་གྱི་རིག་པའི་གནས་ལ་མཁས་ཤིང་།གྲུབ་པའི་རྟགས་མཚན་མངའ་བའི་མཁས་གྲུབ་གཉིས་ལྡན་གྱི་སྐྱེས་བུ་ཟམ་མ་ཆད་པར་བྱོན་མྱོང་བས།ད་ལྟའི་བར་དུ་ཁ་སར་ཚང་ཞེས་སྙན་པའི་གྲགས་པ་རྒྱས་ཡོད།